2 Dikoronika 13 | Beibele Inthaneteng | Phetolelo ya Lefase le Lefsa
2 Dikoronika 13:1-22
13 Abija o thomile go buša Juda+ ka ngwaga wa lesomeseswai wa pušo ya Kgoši Jeroboama.
2 O bušitše Jerusalema ka nywaga e meraro; leina la mmagwe e be e le Mikaya*+ morwedi wa Uriele wa kua Gibea.+ Go ile gwa tsoga ntwa magareng ga Abija le Jeroboama.+
3 Ka gona Abija a tsena ntweng a na le madira a matla+ a dikete tše makgolonne (400 000), bona banna ba ba hlaotšwego. Jeroboama yena a yo lwa le yena a na le banna ba ba hlaotšwego ba dikete tše makgoloseswai (800 000), ba bagale le ba matla.+
4 Bjale Abija a ema godimo ga Thaba ya Tsemaraima, yeo e lego dithabeng tša Efuraime,+ a re: “Ntheetšeng, wena Jeroboama le Isiraele ka moka.
5 Na ga le tsebe gore Jehofa Modimo wa Isiraele o gafetše mmušo go Dafida+ gore a buše Isiraele go iša mehleng ya neng le neng,+ a o gafela yena le barwa ba gagwe+ ka kgwerano ya sa ruri?*+
6 Ke moka Jeroboama+ morwa wa Nebata, e lego mohlanka+ wa Solomone morwa wa Dafida, a ema a rabela+ go mong wa gagwe.+
7 Le gona banna ba go tšwafa+ bao e sego ba selo+ ba mo kgobokanela gore ba eme le yena. Mafelelong ba fekeetša Rehoboama morwa wa Solomone, mola Rehoboama+ yena e be e sa le yo monyenyane e bile a le boi,+ gomme a se kgone go ikemela.
8 “Bjale lena le nagana go ikemela gore le lwe le mmušo wa Jehofa wo o lego diatleng tša barwa ba Dafida,+ mola le le lešaba le legolo+ e bile mo go lena go na le dinamane tša gauta tšeo Jeroboama a le diretšego tšona gore e be medimo ya lena.+
9 Na ga se la raka baperisita+ ba Jehofa, barwa ba Arone bao e lego Balefi gomme la ipeela baperisita ba lena go swana le merafo ya dinaga tše dingwe?+ Ge e le motho le ge e le ofe yo a bego a ipea moperisita ka go neela powana le dikgapa tše šupago, o be a bewa gore e be moperisita wa medimo ya lefeela.+
10 Ge e le rena, Jehofa ke Modimo wa rena,+ ga se ra mo tlogela; eupša baperisita bao e lego barwa ba Arone ba hlankela Jehofa, gomme modirong wa bona ba thušwa ke Balefi.+
11 Le gona mesong e mengwe le e mengwe le mantšiboeng+ a mangwe le a mangwe ba thuntšhetša Jehofa muši wa dibego tša go fišwa le go mo direla diorelo tša monko o bose;+ dinkgwa tša go hlatlagana di godimo ga tafola ya gauta e sekilego,+ e bile go na le sehlomapone sa gauta+ le mabone a sona bakeng sa go gotetšwa mantšiboeng+ a mangwe le a mangwe; ka gobane re lotile tlamo+ ya rena go Jehofa Modimo wa rena, eupša lena le mo tlogetše.+
12 Tsebang gore go rena kua hlogong go na le Modimo wa therešo+ a na le baperisita+ ba gagwe le diphalafala+ tše di leletšwago go hlaba mokgoši wa ntwa wa go lwa le lena. Lena bana ba Isiraele, le se ke la lwa le Jehofa Modimo wa borakgolokhukhu+ ba lena, ka gobane le ka se fenye.”+
13 Ge e le Jeroboama, yena o ile a romela ba bangwe gore ba potologe madira a Juda ba a lalele ka morago, moo yena le madira a gagwe ba ilego ba lebana le ona gotee le bao ba ba laletšego ka morago.+
14 Ge bale ba Juda ba retologa, ba makala ba lebane le tlhabano ka pele le ka morago.+ Ba goeletša Jehofa,+ mola baperisita bona ba be ba leletša diphalafala godimo.
15 Banna ba Juda ba hlaba mokgoši wa ntwa.+ Ya re ge banna ba Juda ba hlaba mokgoši wa ntwa, Modimo wa therešo a fenya+ Jeroboama le Isiraele ka moka pele ga Abija+ le Juda.
16 Bana ba Isiraele ba tšhaba pele ga Juda, ke moka Modimo a ba gafela diatleng tša bona.+
17 Ka gona Abija le madira a gagwe ba ba bolaya ka bontši kudu; gwa wa banna ba ba hlaotšwego ba dikete tše makgolohlano (500 000) ba Isiraele bao ba bolailwego ka sehlogo.
18 Ka gona bana ba Isiraele ba kokobetšwa nakong yeo, eupša bana ba Juda ba fenya ka gobane ba ile ba ithekga+ ka Jehofa Modimo wa borakgolokhukhu ba bona.
19 Abija a rakediša Jeroboama gomme a thopa metse mo go yena, e lego Bethele+ le metse ya yona yeo e e dikologilego, Jeshana le metse ya yona yeo e e dikologilego le Efuraini le metse ya yona yeo e e dikologilego.+
20 Jeroboama a se hlwe a sa ba le matla+ mehleng ya Abija; eupša Jehofa o ile a mo otla,+ moo a ilego a hwa.
21 Abija yena o ile a imatlafatša.+ Ka morago o ile a itšeela basadi+ ba lesomenne gomme a ba le barwa ba masomepedi-pedi+ le barwedi ba lesometshela.
22 Ditaba ka moka tša Abija, go akaretša le ditsela tša gagwe le mantšu a gagwe, di ngwadilwe tlhathollong ya moporofeta Ido.+
^ Ke “Maaka” go 11:20-22 le go 1Dik 15:2.
2 Dikoronika 13